Document ID: 32011D0776

PADOMES ĪSTENOŠANAS LĒMUMS
(2011. gada 24. novembris),
ar ko atbilstīgi Direktīvas 2003/96/EK 19. pantam Apvienotajai Karalistei atļauj piemērot samazinātus nodokļus degvielai, ko piegādā Iekšējās un Ārējās Hebridu salās, Ziemeļu salās, Fērtofklaida salās un Sili salās
(2011/776/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību,
ņemot vērā Padomes Direktīvu 2003/96/EK (2003. gada 27. oktobris), kas pārkārto Kopienas noteikumus par nodokļu uzlikšanu energoproduktiem un elektroenerģijai (1), un jo īpaši tās 19. panta 1. punktu,
ņemot vērā Eiropas Komisijas priekšlikumu,
tā kā:
(1)
Apvienotā Karaliste ar 2011. gada 23. marta vēstuli lūdza atļauju atbilstīgi Direktīvas 2003/96/EK 19. pantam piemērot samazinātu akcīzes nodokļa likmi gāzeļļai un bezsvina benzīnam Iekšējās un Ārējās Hebridu salās, Ziemeļu salās, Fērtofklaida salās (visas pie Skotijas krasta) un Sili salās (pie Anglijas dienvidrietumu krasta).
(2)
Minētajās salās gāzeļļas un bezsvina benzīna cenas ir augstākas par vidējām cenām pārējā Apvienotās Karalistes teritorijā, un tādējādi vietējie degvielas patērētāji ir neizdevīgā situācijā. Cenas starpību izraisa papildu izmaksas par vienību, ko savukārt rada salu ģeogrāfiskā atrašanās vieta, mazais iedzīvotāju skaits un salīdzinoši maza degvielas apjoma piegāde.
(3)
Nodokļa samazinājums nepārsniegs to, kas vajadzīgs, lai kompensētu papildu izmaksas par vienību, kuras maksā patērētāji attiecīgajās ģeogrāfiskajās teritorijās.
(4)
Samazinātās nodokļa likmes būs lielākas par minimālajām likmēm, kas noteiktas Direktīvas 2003/96/EK 7. pantā.
(5)
Ņemot vērā to, ka teritorijas, kur samazinājums tiek piemērots, ir salas, un nodokļa samazinājums ir mērens, pasākums neizraisīs ar degvielas piegādi saistītu pārvietošanos.
(6)
Tāpēc pasākums nav pretrunā iekšējā tirgus pareizai darbībai un nepieciešamībai nodrošināt godīgu konkurenci, kā arī tas ir saderīgs ar Savienības politiku veselības, vides, enerģētikas un transporta jomā.
(7)
No Direktīvas 2003/96/EK 19. panta 2. punkta izriet, ka katrai saskaņā ar minēto pantu piešķirtajai atļaujai ir jābūt stingri ierobežotai laikā. Lai nodrošinātu pietiekamu noteiktību attiecīgajiem uzņēmumiem un patērētājiem, atļauja būtu jāpiešķir uz sešu gadu periodu. Taču, lai nekavētu pašreizējā regulējuma turpmāku vispārēju attīstību, ir lietderīgi paredzēt, ka gadījumā, ja Padome atbilstīgi Līguma 113. pantam ievieš grozītu vispārēju energoproduktu nodokļu sistēmu, kurai nevar pielāgot ar šo lēmumu piešķirto atļauju, šis lēmums zaudē spēku dienā, kad kļūst piemērojami šīs grozītās sistēmas noteikumi,
IR PIEŅĒMUSI ŠO LĒMUMU.
1. pants
1. Ar šo Apvienotajai Karalistei tiek atļauts piemērot samazinātas nodokļu likmes bezsvina benzīnam un gāzeļļai, ko kā autotransporta līdzekļu degvielu piegādā visās Iekšējās un Ārējās Hebridu salās, Ziemeļu salās, Fērtofklaida salās un Sili salās.
Standarta valsts nodokļu likmes samazinājums bezsvina benzīnam un gāzeļļai nav lielāks par mazumtirdzniecības papildu izmaksām minētajās ģeogrāfiskajās teritorijās, salīdzinot ar vidējām izmaksām Apvienotās Karalistes mazumtirdzniecībā, un nepārsniedz GBP 50 par 1 000 litriem.
2. Attiecībā uz samazinātajām likmēm ir jāievēro Direktīvas 2003/96/EK prasības un jo īpaši tās 7. pantā noteiktās minimālās likmes.
2. pants
Šis lēmums stājas spēkā tā paziņošanas dienā.
To piemēro no 2011. gada 1. novembra, un tas zaudē spēku 2017. gada 31. oktobrī.
Tomēr, ja Padome atbilstīgi Līguma 113. pantam ievieš grozītu vispārēju energoproduktu nodokļu sistēmu, kurai nevar pielāgot ar šā lēmuma 1. pantu piešķirto atļauju, šis lēmums zaudē spēku dienā, kad kļūst piemērojami minētās grozītās sistēmas noteikumi.
3. pants
Šis lēmums ir adresēts Lielbritānijas un Ziemeļīrijas Apvienotajai Karalistei.
Briselē, 2011. gada 24. novembrī

Labels: 2
14
18
20